pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงเกษตรฯ เร่งแก้หนี้กองทุนฟื้นฟูและพัฒนาเกษตรกร
วันศุกร์ที่ 17 สิงหาคม 2561
กระทรวงเกษตรฯ เร่งแก้หนี้กองทุนฟื้นฟูและพัฒนาเกษตรกร
กระทรวงเกษตรฯ เร่งแก้หนี้กองทุนฟื้นฟูและพัฒนาเกษตรกร เตรียมหารือบริษัทบริหารสินทรัพย์ 2 แห่ง รับซื้อหนี้ที่ไม่เข้าหลักเกณฑ์เพิ่มอีก 1,500 ราย
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยว่า วันนี้กระทรวงเกษตรฯ ได้เชิญตัวแทนสถาบันการเงิน สถาบันเกษตรกร และหน่วยงานที่เกี่ยวข้องเข้ามาหารือเรื่องการแก้ไขปัญหาหนี้สินของเกษตรกรสมาชิกกองทุนฟื้นฟูและพัฒนาเกษตรกร (กฟก.) โดยมีประเด็นการหารือ 2 เรื่อง ประกอบด้วย 1. ขอให้สถาบันการเงิน สถาบันเกษตรกร ชะลอการดําเนินคดีทางกฎหมายแก่สมาชิกกองทุนฟื้นฟูฯ ทุกกรณี ซึ่งในวันนี้มีการพิจารณา 20 รายที่เตรียมดําเนินคดี โดยสรุปว่ามี 15 รายที่ไม่ได้รับหนังสือขอให้ชะลอหนี้ตามเงื่อนไข แต่อีก 5 รายตรวจสอบพบว่าไม่เข้าหลักเกณฑ์และไม่ได้ประกอบอาชีพเกษตรกรรมตามที่ได้ขึ้นทะเบียนไว้ จึงให้สถาบันการเงินดําเนินการตามกฎหมายต่อไป และ 2. การหารือแนวทางการบริหารและจัดการการซื้อหนี้ของบริษัทบริหารสินทรัพย์ โดยขอให้บริษัทบริหารสินทรัพย์ กรุงเทพพาณิชย์ จํากัด (มหาชน) และบริษัทบริหารสินทรัพย์ สุขุมวิท จํากัด รับซื้อหนี้จากเกษตรกรอีก 1,500 ราย ที่ไม่เข้าหลักเกณฑ์ ตามประกาศคณะกรรมการกองทุนฟื้นฟูและพัฒนาเกษตรกรเฉพาะกิจ เรื่อง หลักเกณฑ์และวิธีการยื่นคําขอขึ้นทะเบียนหนี้เกษตรกร ปี 2561 ก่อนหน้านี้ ซึ่งอยู่ระหว่างการหารือรายละเอียดกับ 2 บริษัทข้างต้น
“คณะกรรมการกองทุนฟื้นฟูและพัฒนาเกษตรกรเฉพาะกิจ เตรียมรายงานความคืบหน้าการดําเนินงานแก้ไขปัญหาหนี้สินเกษตรกรที่เป็นสมาชิกกองทุนฟื้นฟูและพัฒนาเกษตรกรต่อคณะรัฐมนตรี โดยสามารถดําเนินการให้เกษตรกรที่เป็นลูกหนี้ธนาคารเพื่อการเกษตรและสหกรณ์การเกษตร (ธ.ก.ส.) มาเจรจาปรับโครงสร้างหนี้แล้ว วงเงินรวม 10,200 ล้านบาท 3,600 ราย ส่วนเกษตรกรอีก 1,500 รายที่ไม่เข้าหลักเกณฑ์ ไม่สามารถดําเนินการได้ตามระเบียบฯ ขณะนี้อยู่ระหว่างเจรจากับบริษัทบริหารสินทรัพย์ กรุงเทพพาณิชย์ จํากัด (มหาชน) และบริษัทบริหารสินทรัพย์ สุขุมวิท จํากัด ให้มารับซื้อหนี้ วงเงิน 2,000 กว่าล้านบาทเพิ่มเติม”
สําหรับเกษตรกรที่มีสิทธิยื่นคําขอขึ้นทะเบียนหนี้ต้องมีคุณสมบัติ คือ 1. เป็นเกษตรกรที่ประกอบอาชีพเกษตรกรรมตามระเบียบที่คณะกรรมการกําหนด 2. เป็นสมาชิกองค์กรเกษตรกร 3. มีหนี้ที่เกิดจากการทําเกษตรกรรม
4. เป็นหนี้ในระบบตามที่กฎหมายกําหนด หนี้โครงการส่งเสริมของรัฐ หนี้ที่เกิดจากการกู้ยืมจากสถาบันการเงินประเภทธนาคารพาณิชย์ ธนาคารเพื่อการเกษตรและสหกรณ์การเกษตร (ธ.ก.ส.) หรือนิติบุคล และหนี้ที่เกิดจากการกู้ยืมเงินจากสถาบันเกษตรกร โดยเปิดให้เกษตรกรมาขึ้นทะเบียนได้ตั้งแต่วันที่ 15 สิงหาคม – 13 ตุลาคม 2561 เป็นระยะเวลา 60 วัน ที่สํานักงานกองทุนฟื้นฟูและพัฒนาเกษตรกรทั่วประเทศ
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-ก.แรงงาน พร้อมส่งเยาวชนไทยแจ้งเกิด งาน “World Skills Abu Dhabi 2017” ครั้งที่ 44 ลุ้นชิงเหรียญ 24 สาขา
วันศุกร์ที่ 29 กันยายน 2560
ก.แรงงาน พร้อมส่งเยาวชนไทยแจ้งเกิด งาน “World Skills Abu Dhabi 2017” ครั้งที่ 44 ลุ้นชิงเหรียญ 24 สาขา
กระทรวงแรงงาน เตรียมส่งสุดยอดเยาวชนไทย เข้าร่วมการแข่งขันฝีมือแรงงานนานาชาติ World Skills Abu Dhabi 2017 ครั้งที่ 44 ณ กรุงอาบูดาบี สหรัฐอาหรับเอมิเรตส์ รวมทั้งสิ้น 24 สาขา ตั้งเป้ากวาดเหรียญทอง
วันที่ 29 กันยายน 2560 เวลา 10.00 น. หม่อมหลวงปุณฑริก สมิติ ปลัดกระทรวงแรงงาน ร่วมแถลงข่าวประชาสัมพันธ์การเข้าร่วมการแข่งขันฝีมือแรงงานนานาชาติ ครั้งที่ 44 ณ ห้องคริสตัล 2 - 4 ชั้น 3 โรงแรมเซ็นจูรี่ พาร์ค กทม. โดยกล่าวว่า กระทรวงแรงงานจะจัดส่งเยาวชนจํานวน 26 คนใน 24 สาขา เข้าร่วมการแข่งขันฝีมือแรงงานนานาชาติ ครั้งที่ 44 ระหว่างวันที่ 14 - 19 ตุลาคม พ.ศ. 2560 ณ กรุงอาบูดาบี สหรัฐอาหรับเอมิเรตส์ สําหรับการจัดส่งเยาวชนเข้าร่วมการแข่งขันฝีมือแรงงานนานาชาตินั้น เป็นการประชาสัมพันธ์ความสามารถของช่างฝีมือไทยให้เป็นที่ประจักษ์แก่นานาประเทศ ตลอดจนนําชื่อเสียงมาสู่ประเทศไทย และสนับสนุนให้เยาวชนเห็นความสําคัญของอาชีพต่างๆ รวมถึงกระตุ้นให้ช่างฝีมือในประเทศได้ยกระดับฝีมือของตนเอง อีกทั้งยังเป็นการส่งเสริมงานด้านการพัฒนาฝีมือแรงงานให้มีประสิทธิภาพ ได้มาตรฐานทัดเทียมนานาประเทศ ซึ่งการส่งเยาวชนเข้าแข่งขันในครั้งนี้ มีความคาดหวังว่าเยาวชนไทยจะสามารถคว้าเหรียญรางวัลมาฝากคนไทยได้ไม่น้อยกว่าการแข่งขันครั้งที่ผ่านมา
สําหรับการแข่งขันฝีมือแรงงานนานาชาติ ครั้งที่ 44 (World Skills Abu Dhabi 2017) ประเทศเจ้าภาพจัดให้มีการแข่งขันขึ้นทั้งหมด 52 สาขา มีการส่งเยาวชนเข้าร่วมแข่งขันทั้งหมด 68 ประเทศ รวมทั้งสิ้น 1,259 คน โดยประเทศไทยจะส่งเยาวชนเข้าร่วมการแข่งขันในครั้งนี้จํานวน 24 สาขา 26 คน ดังนี้ 1. สาขาเทคโนโลยีระบบไฟฟ้าภายในอาคาร 2 สาขาเทคโนโลยีระบบทําความเย็น 3. สาขาปูกระเบื้อง 4. สาขาแฟชั่นเทคโนโลยี 5. สาขากราฟิกดีไซน์ 6. สาขาเว็บดีไซน์ 7. สาขาเมคคาทรอนิกส์ (ประเภททีม 2 คน) 8. สาขาหุ่นยนต์เคลื่อนที่ (ประเภททีม 2 คน) 9. สาขาเขียนแบบวิศวกรรมเครื่องกลด้วยคอมพิวเตอร์ 10. สาขาเทคโนโลยีงานเชื่อม    11. สาขาแต่งผม 12. สาขาประกอบอาหาร 13. สาขาบริการอาหารและเครื่องดื่ม 14. สาขาเสริมความงาม 15. สาขาเทคโนโลยียานยนต์ 16. สาขาเทคโนโลยีสายเครือข่าย 17. สาขาเครื่องจักรกล CNC (เครื่องกลึง) 18. สาขาเครื่องจักรกล CNC (เครื่องกัด) 19. สาขาโพลีเมคคานิกส์และระบบอัตโนมัติ 20. สาขาออกแบบโมเดล 21. สาขาสร้างและประกอบแม่พิมพ์ 22. สาขาสีรถยนต์ 23. สาขาก่ออิฐ และ 24. สาขาจัดดอกไม้
+++++++++++++++++++++++
รัฐบาลไทย-ข่าวทำเนียบรัฐบาล-ปลัดกระทรวงดีอี โชว์วิสัยทัศน์ 5G งานโมบาย เวิลด์ คองเกรส 2019
วันพุธที่ 27 กุมภาพันธ์ 2562
ปลัดกระทรวงดีอี โชว์วิสัยทัศน์ 5G งานโมบาย เวิลด์ คองเกรส 2019
ปลัดกระทรวงดีอี
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอี) ได้เดินทางเข้าร่วมการประชุม GSMA Ministerial Programme 2019 ระหว่างวันที่ 25-28 กุมภาพันธ์ 2562 ณ เมืองบาร์เซโลนา ราชอาณาจักรสเปน โดยการประชุมดังกล่าวเป็นส่วนหนึ่งของงาน Mobile World Congress 2019 (MWC2019) งานประชุมนานาชาติและนิทรรศการด้านการสื่อสารไร้สายและเทคโนโลยีดิจิทัลที่ใหญ่ที่สุดในโลก โดยร่วมเป็นวิทยากร ในหัวข้อ “5G: Are we in danger of a new digital divide?” โดยนําเสนอความก้าวหน้าในการดําเนินการทดสอบเทคโนโลยี 5G และการใช้ประโยชน์ในประเทศ สําหรับประเทศไทยแล้วเทคโนโลยี 5G จะไม่เป็นการสร้างช่องว่างทางดิจิทัลให้เพิ่มมากขึ้น แต่จะช่วยให้ประชาชนได้รับประโยชน์จากบริการของภาครัฐ เช่น ในด้าน Telemedicine ได้อย่างมีประสิทธิภาพ ทั่วถึงและเท่าเทียม นอกจากนี้ ยังได้เข้าร่วมการประชุม APAC Digital Economy Roundtable ในหัวข้อ How the mobile industry can accelerate digital economic growth: National digital policies and regional framework in Asia โดยร่วมแบ่งปันข้อมูลเกี่ยวกับนโยบายเน็ตประชารัฐและศูนย์ดิจิทัลชุมชนของไทย ซึ่งประสบความสําเร็จและช่วยให้ประชาชนทั่วประเทศสามารถเข้าถึงเทคโนโลยีดิจิทัลได้อย่างเท่าเทียม ภายใต้แนวคิด available, accessible และ affordable จนได้รับการเสนอชื่อเข้าชิงรางวัล WSIS2019 ของ ITU ซึ่งจะมีการประกาศผลในเดือนเมษายนนี้
************************
รัฐบาลไทย-ข่าวทำเนียบรัฐบาล-รมว.วธ.เป็นประธานร่วมพิธีเปิดนิทรรศการ มังงะ อนิเม และเกมจากญี่ปุ่นสู่กรุงเทพมหานคร
วันอังคารที่ 23 สิงหาคม 2559
รมว.วธ.เป็นประธานร่วมพิธีเปิดนิทรรศการ มังงะ อนิเม และเกมจากญี่ปุ่นสู่กรุงเทพมหานคร
รมว.วธ.เป็นประธานร่วมพิธีเปิดนิทรรศการ มังงะ อนิเม และเกมจากญี่ปุ่นสู่กรุงเทพมหานคร
วันที่ 15 กรกฎาคม 2559 นายวีระ โรจน์พจนรัตน์ รัฐมนตรีว่าการกระทรวงวัฒนธรรมเป็นประธานร่วมพิธีเปิดนิทรรศการ มังงะ อนิเม และเกมจากญี่ปุ่นสู่กรุงเทพมหานคร โดยมีดร.ฉวีรัตน์ เกษตรสุนทร ผู้ช่วยรัฐมนตรีประจํากระทรวงวัฒนธรรม ศาสตราจารย์ ดร. อภินันท์ โปษยานนท์ ปลัดกระทรวงวัฒนธรรม นายอนันต์ ชูโชติ อธิบดีกรมศิลปากร นายชิโร ซะโตะชิมะ เอกอัครราชทูตญี่ปุ่นประจําประเทศไทยเข้าร่วมในพิธี ณ พิพิธภัณฑสถานแห่งชาติ หอศิลป ถนนเจ้าฟ้า
รัฐบาลไทย-ข่าวทำเนียบรัฐบาล-รัฐบาลบริหารจัดการน้ำอย่างเป็นระบบ ป้องกันวิกฤตภัยแล้ง
วันพฤหัสบดีที่ 23 มีนาคม 2560
รัฐบาลบริหารจัดการน้ําอย่างเป็นระบบ ป้องกันวิกฤตภัยแล้ง
รัฐบาลบริหารจัดการน้ําอย่างต่อเนื่องและเป็นระบบ ส่งผลให้ปริมาณน้ําในอ่างเก็บน้ําขนาดใหญ่ 34 แห่งอยู่ในเกณฑ์ดี มีน้ําใช้การได้มากกว่าปีที่แล้ว 7,984 ล้าน ลบ.ม.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลบริหารจัดการน้ําอย่างต่อเนื่องและเป็นระบบ ส่งผลให้ปริมาณน้ําในอ่างเก็บน้ําขนาดใหญ่ 34 แห่งอยู่ในเกณฑ์ดี มีน้ําใช้การได้มากกว่าปีที่แล้ว 7,984 ล้าน ลบ.ม. นอกจากนี้ ยังมีปฏิบัติการฝนหลวงในช่วงเดือน มี.ค. – พ.ค.60 เพื่อบรรเทาปัญหาหมอกควันไฟป่าในภาคเหนือและเพิ่มปริมาณน้ําในเขื่อน ส่วนเดือนมิ.ย. – ต.ค. เน้นเติมน้ําต้นทุนในเขื่อนที่มีน้ําน้อยและพื้นที่การเกษตรที่ฝนทิ้งช่วง รวมทั้งยังมีมาตรการลดความเสี่ยงจากภัยแล้งด้านการเกษตร เช่น ส่งเสริมการเลี้ยงสัตว์แบบผสมผสาน การปลูกพืชปุ๋ยสด การสํารองเมล็ดพันธุ์พืชไร่ เป็นต้น ทั้งนี้ รัฐบาลขอความร่วมมือเกษตรกรและประชาชนใช้น้ําอย่างเหมาะสม ปรับเปลี่ยนไปปลูกพืชใช้น้ําน้อยที่ให้ผลผลิตดีและสร้างรายได้มากกว่า เพื่อบรรเทาปัญหาการขาดแคลนน้ําที่อาจเกิดขึ้น
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-บีโอไอชี้แจงกรณี บริษัท จีเอ็ม ประกาศจะยุติการจำหน่ายรถยนต์เชฟโรเลตในประเทศไทย
วันพุธที่ 19 กุมภาพันธ์ 2563
บีโอไอชี้แจงกรณี บริษัท จีเอ็ม ประกาศจะยุติการจําหน่ายรถยนต์เชฟโรเลตในประเทศไทย
บีโอไอชี้แจงกรณี บริษัท จีเอ็ม ประกาศจะยุติการจําหน่ายรถยนต์เชฟโรเลตในประเทศไทย
ตามที่บริษัท เจนเนอรัล มอเตอร์ส ในประเทศไทย หรือจีเอ็ม ประกาศจะยุติการจําหน่ายรถยนต์เชฟโรเลต ในประเทศไทย ภายในปี 2563 นั้น สํานักงานคณะกรรมการส่งเสริมการลงทุน (บีโอไอ) ขอชี้แจง ในประเด็นนี้ว่า บริษัท จีเอ็ม เป็นบริษัทที่ได้รับการส่งเสริมการลงทุนจากบีโอไอ ตั้งโครงการอยู่ในจังหวัดระยอง โดยบริษัทใช้ประเทศไทยเป็นฐานการผลิตรถยนต์ยี่ห้อเชฟโรเลตสําหรับตลาดในประเทศไทย และรถยนต์ยี่ห้อโฮลเด้น สําหรับตลาดประเทศออสเตรเลียและนิวซีแลนด์ แต่ด้วยสภาพการตลาดปัจจุบัน ซึ่งยอดขายทั้งในประเทศและส่งออกไม่เป็นไปตามคาด บริษัทจึงตัดสินใจประกาศหยุดการการผลิตรถยนต์และการขายรถยนต์เชฟโรเลตในประเทศไทย พร้อมกับการหยุดจําหน่ายรถยนต์โฮลเด้นในประเทศออสเตรเลีย
แม้ว่าบริษัท จีเอ็ม จะยุติการผลิตรถยนต์ยี่ห้อเชฟโรเลตในประเทศไทย แต่บริษัท เกรท วอลล์ มอเตอร์ส ซึ่งเป็นหนึ่งในผู้ผลิตรถยนต์อเนกประสงค์ (SUVs) และรถบรรทุกชั้นนําของประเทศจีนได้ประกาศแผนที่จะเข้ารับช่วงธุรกิจในประเทศไทยต่อจากบริษัท จีเอ็ม รวมทั้งประกาศว่าจะขยายการลงทุนในไทยและใช้ประเทศไทยเป็นศูนย์กลางการผลิตรถยนต์ เพื่อส่งออกไปยังประเทศในกลุ่มอาเซียนและออสเตรเลีย อีกทั้งมีแผนการจ้างแรงงาน รวมถึงการพัฒนาทักษะฝีมือแรงงานไทยเพื่อให้รองรับกับการเติบโตของอุตสาหกรรมยานยนต์ สํานักงานฯ จะหารือกับทั้งสองบริษัทอย่างใกล้ชิดเพื่อให้การเปลี่ยนแปลงครั้งนี้นําไปสู่การพัฒนาอุตสาหกรรมยานยนต์ของไทยในระยะต่อไป
รัฐบาลไทย-ข่าวทำเนียบรัฐบาล-คณะยุวทูตความดีเยือนภูมิภาคคันไซ ระหว่างวันที่ ๒๖ สิงหาคม – ๔ กันยายน ๒๕๕๙
วันจันทร์ที่ 19 กันยายน 2559
คณะยุวทูตความดีเยือนภูมิภาคคันไซ ระหว่างวันที่ ๒๖ สิงหาคม – ๔ กันยายน ๒๕๕๙
สถานกงสุลใหญ่ ณ นครโอซาการ่วมกับมูลนิธิยุวทูตความดี ดําเนินโครงการนําคณะยุวทูตความดีเยือนภูมิภาคคันไซ ระหว่างวันที่ ๒๖ สิงหาคม  – ๔ กันยายน ๒๕๕๙ คณะดังกล่าวประกอบด้วย ยุวทูตฯ 5 คน ครูผู้ดูแล ๑ คน จาก ๖ โรงเรียน
สถานกงสุลใหญ่ ณ นครโอซาการ่วมกับมูลนิธิยุวทูตความดี ดําเนินโครงการนําคณะยุวทูตความดีเยือนภูมิภาคคันไซ ระหว่างวันที่ ๒๖ สิงหาคม – ๔ กันยายน ๒๕๕๙ คณะดังกล่าวประกอบด้วย ยุวทูตฯ ๕คน ครูผู้ดูแล ๑ คน จาก ๖ โรงเรียนใน ๖ จังหวัด (น่าน ขอนแก่น จันทบุรี เพชรบุรี และยะลา ) ระดับชั้นเรียน ป.๕ – ป.๖ อายุเฉลี่ย ๑๑-๑๒ ปี ซึ่งคัดเลือกมาจากนักเรียนในโรงเรียนเครือข่ายยุวทูตความดี โดยมูลนิธิฯ ได้จัดอบรมเตรียมความพร้อมให้คณะและรับโอวาทจาก ฯพณฯ รัฐมนตรีว่าการฯ ก่อนออกเดินทาง
ในการเยือนครั้งนี้ สถานกงสุลใหญ่ฯ ได้จัดกําหนดการให้คณะฯ ได้เข้าเยี่ยมคารวะกงสุลใหญ่ ดุสิต เมนะพันธุ์ และเยี่ยมชมโรงเรียน Ooyamazaki Junior High school เขต Ooyamazaki และโรงเรียน Kabutoyama ในเขต Kumihama เมือง Kyotango โดยคณะยุวทูตฯ ได้แลกเปลี่ยนประสบการณ์และสานมิตรไมตรีกับนักเรียนญี่ปุ่น นับเป็นการพัฒนาโลกทัศน์และขยายฐานแห่งมิตรภาพระดับเยาวชนของประเทศทั้งสอง พร้อมแสดงความสามารถในการแสดงนาฏศิลป์ ฟ้อนแง้น ของภาคเหนือ และรําสีนวล ของภาคกลาง และขับร้องเพลงญี่ปุ่น ซึ่งเพื่อนนักเรียนในชั้น ได้ให้ความสนใจด้วยความชื่นชมและชื่นชอบอย่างกว้างขวาง
อนึ่ง คณะยุวทูตฯ ได้เรียนรู้เกี่ยวกับวิถีชีวิตความเป็นอยู่ การสร้างวินัย-สร้างสัมพันธ์กับชุมชน จากการพํานักอยู่กับครอบครัวชาวญี่ปุ่น ผ่านกิจกรรมแลกเปลี่ยนวัฒนธรรมอาหารไทยและชุดประจําชาติ และการนําเสนอเกี่ยวกับประเทศไทยในหลายมิติ อาทิ โครงการยุวทูตความดี โรงเรียนและจังหวัดของตน อาหารไทย วัฒนธรรมการแต่งกายแบบไทย รวมทั้งคณะยังได้เยี่ยมชมสถานที่สําคัญ ในนครโอซากา เกียวโต นารา เช่น ปราสาทโอซากา ศาลเจ้าฟูชิมิ วัดโทไดจิ และย่านสําคัญต่างๆ เช่น ย่านนัมบะ และชินไซบาชิ และเรียนรู้การชงชาญี่ปุ่น ที่ฟุกุจุเอน
โครงการดังกล่าว เป็นความริเริ่มของสถานกงสุลใหญ่ ณ นครโอซากา และเป็นอีกหนึ่งรูปแบบของความร่วมมือระหว่างสถานกงสุลใหญ่กับมูลนิธิฯ ที่ให้เยาวชนได้มีส่วนร่วมในการฉลอง 130 ปี ความสัมพันธ์ ไทย-ญี่ปุ่น ร่วมกันสร้างเสริมเยาวชนไทยให้มีความเข้มแข็ง ก้าวทันโลกและสามารถแข่งขันได้อย่างทัดเทียม และมีกําลังใจที่จะเป็นเยาวชนคนดีของสังคมและประเทศชาติต่อไป ทั้งนี้ ความสนับสนุนจากสถานกงสุลใหญ่และเจ้าหน้าที่ทุกคน เป็นส่วนสําคัญที่ทําให้การเยือนฯ บรรลุผลตามเป้าหมายที่ตั้งไว้ทุกประการ
รัฐบาลไทย-ข่าวทำเนียบรัฐบาล-5ต. ดูแลสุขภาพจิตใจ กักตัวอย่างไรไม่ให้เครียด ??
วันเสาร์ที่ 11 เมษายน 2563
5ต. ดูแลสุขภาพจิตใจ กักตัวอย่างไรไม่ให้เครียด ??
5ต. มีอะไรบ้างนะ
1.ติดต่อคนที่เรารักผ่านมือถือหรือโซเชียลมีเดีย จะช่วยให้รู้สึกว่าไม่ได้อยู่คนเดียวและมีกําลังใจ
2.ติดตามข่าวสารอย่างมีสติ ไม่หมกมุ่นและตื่นตระหนกจนเกินไป
3.ต่อต้านความเครียด เช่น การหางานอดิเรกทําหรือการออกกําลังกาย
4.เติมเต็มความรู้ หาข้อมูลในการดูแลจิตใจตนเอง หากรู้สึกเครียดให้ข้อความช่วยเหลือจากเจ้าหน้าที่สาธารณสุขหรือโทรสายด่วนสุขภาพจิต 1323
5.ต้องชม ตนเองที่มีความรับผิดชอบต่อสังคม ยอมกักตัวเพื่อช่วยลดความเสี่ยงในการแพร่กระจายเชื้อไวรัส "อยู่บ้าน หยุดเชื้อ เพื่อชาติ"
รัฐบาลไทย-ข่าวทำเนียบรัฐบาล-หารือทูตไอร์แลนด์
วันจันทร์ที่ 25 พฤศจิกายน 2562
หารือทูตไอร์แลนด์
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ให้การต้อนรับและหารือความร่วมมือด้านการศึกษากับนายโจเซฟ แอนโทนี คอตเตอร์ (H.E. Mr. Joseph Anthony Cotter) เอกอัครราชทูตไอร์แลนด์ประจําประเทศไทย
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ให้การต้อนรับและหารือความร่วมมือด้านการศึกษากับนายโจเซฟ แอนโทนี คอตเตอร์ (H.E. Mr. Joseph Anthony Cotter) เอกอัครราชทูตไอร์แลนด์ประจําประเทศไทย ณ ห้องดํารงราชานุภาพ กระทรวงศึกษาธิการ เมื่อเร็ว ๆ นี้
รมว.ศึกษาธิการ กล่าวว่า กระทรวงศึกษาธิการ​มีแนวทางในการพัฒนาการเรียนการสอนด้านอาชีวศึกษาอย่างเข้มข้น โดยเฉพาะอย่างยิ่ง การยกระดับสมรรถนะเด็กอาชีวศึกษา​ที่จะเป็นกําลังคนในภาคอุตสาหกรรม อันจะส่งผลต่อการพัฒนาเศรษฐกิจของประเทศ เช่น การพัฒนาทักษะด้าน Digital Literacy และทักษะภาษาอังกฤษ เป็นต้น อีกทั้งมีแนวทางที่จะจัดตั้งศูนย์ความเป็นเลิศ (Excellent Center) ตามความถนัดและความเชี่ยวชาญในสาขาต่าง ๆ ตามบริบทของแต่ละพื้นที่ ซึ่งอาจจะเริ่มจัดตั้งในพื้นที่ระเบียงเศรษฐกิจพิเศษภาคตะวันออก (Eastern Economic Corridor: EEC) เนื่องจากเป็นพื้นที่ที่มีการลงทุนสูง จึงต้องการกําลังคนที่มีทักษะการทํางาน ในขณะเดียวกันก็ต้องมีเครือข่ายความร่วมมือกับต่างประเทศ และแผนการดําเนินงานที่ชัดเจนด้วย
นอกจากนี้ กระทรวง​ศึกษาธิการ​ยังมีแนวทางในการพัฒนาทักษะครู โดยมีความยินดีอย่างยิ่ง หากฝ่ายไอร์แลนด์ พิจารณา​ส่งครูมาช่วยสอนภาษาอังกฤษในสถานศึกษา​ของไทย และมีความพร้อมที่จะส่งนักเรียนนักศึกษา และครูไทยไปแลกเปลี่ยนประสบการณ์​ที่ไอร์แลนด์ เพื่อฝึกฝนทักษะด้านภาษาเช่นกัน ในส่วนของความร่วมมือระดับอุดมศึกษานั้น ปัจจุบันสถาบันอุดมศึกษาอยู่ในสังกัดกระทรวงการอุดมศึกษา วิทยาศาสตร์ วิจัยและนวัตกรรม (อว.) โดยกระทรวงศึกษาธิการยินดีรับข้อคิดเห็นเพื่อนําไปหารือกับ อว. ต่อไป
เอกอัครราชทูตไอร์แลนด์ประจําประเทศไทย กล่าวว่า เป็นที่ทราบกันดีว่าประเทศในทวีปยุโรปหลายประเทศ ประสบความสําเร็จในการจัดการเรียนการสอนอาชีวศึกษา อาทิ สหพันธ์สาธารณรัฐเยอรมนี สหราชอาณาจักร เป็นต้น ซึ่งการพัฒนาทักษะภาษาอังกฤษให้กับนักเรียนนักศึกษาอาชีวศึกษา เป็นแนวความคิดที่ดี โดยไอร์แลนด์ยินดีให้การสนับสนุนและช่วยเหลือ ด้วยการฝึกอบรมภาษาอังกฤษให้กับครูชาวไทย ทั้งในรูปแบบการส่งผู้เชี่ยวชาญมาจากไอร์แลนด์ และการรับครูจากประเทศไทยไปฝึกอบรมที่ไอร์แลนด์ ทั้งนี้ กระทรวงศึกษาธิการไทยสามารถแจ้งรายละเอียดเกี่ยวกับเนื้อหาที่จะขอรับการอบรม เพื่อให้การจัดอบรมเกิดประสิทธิภาพ ตรงตามความต้องการของผู้เข้ารับการอบรม ซึ่งถือเป็นโอกาสอันดีที่ประเทศไทยและไอร์แลนด์ จะได้สานต่อความร่วมมือในโครงการต่าง ๆ เพื่อแลกเปลี่ยนบุคลากร นักเรียนนักศึกษาซึ่งกันและกัน
อรพรรณ ฤทธิ์มั่น: สรุป
นวรัตน์ รามสูต: เรียบเรียง
ยุทธพงศ์ เลือกกลั่นดี: ถ่ายภาพ
กลุ่มประชาสัมพันธ์ สร.ศธ.: รายงาน
รัฐบาลไทย-ข่าวทำเนียบรัฐบาล-“สคร. จัดเก็บเงินนำส่งรายได้แผ่นดินสะสม ณ สิ้นเดือนมิถุนายน 2563 จำนวน 1.56 แสนล้านบาท ช่วยรักษาเสถียรภาพทางการคลังของประเทศ”
วันพฤหัสบดีที่ 9 กรกฎาคม 2563
“สคร. จัดเก็บเงินนําส่งรายได้แผ่นดินสะสม ณ สิ้นเดือนมิถุนายน 2563 จํานวน 1.56 แสนล้านบาท ช่วยรักษาเสถียรภาพทางการคลังของประเทศ”
ในเดือนมิถุนายน 2563 สคร. จัดเก็บเงินนําส่งรายได้แผ่นดินจากรัฐวิสาหกิจและกิจการที่กระทรวงการคลังถือหุ้นต่ํากว่าร้อยละ 50 (กิจการฯ) จํานวน 7,191 ล้านบาท
นายประภาศ คงเอียด ผู้อํานวยการสํานักงานคณะกรรมการนโยบายรัฐวิสาหกิจ (สคร.) เปิดเผยว่า ในเดือนมิถุนายน 2563 สคร. จัดเก็บเงินนําส่งรายได้แผ่นดินจากรัฐวิสาหกิจและกิจการที่กระทรวงการคลังถือหุ้นต่ํากว่าร้อยละ 50 (กิจการฯ) จํานวน 7,191 ล้านบาท โดยส่วนใหญ่มาจากสํานักงานสลากกินแบ่งรัฐบาล ส่งผลให้มีเงินนําส่งรายได้แผ่นดินสะสมจากรัฐวิสาหกิจและกิจการฯ ในช่วง 9 เดือน (1 ตุลาคม 2562 – 30 มิถุนายน 2563) จํานวน 156,474 ล้านบาท สูงกว่าเป้าหมายสะสมจํานวน 7,012 ล้านบาท หรือคิดเป็นร้อยละ 83 ของเป้าหมายทั้งปีงบประมาณ 2563 จํานวน 188,800 ล้านบาท อย่างไรก็ดี สคร. ยังต้องมีการเฝ้าระวังการจัดเก็บรายได้รัฐวิสาหกิจในช่วงไตรมาสสุดท้ายของปีงบประมาณ 2563 เนื่องจากผลการดําเนินของรัฐวิสาหกิจได้รับผลกระทบจากสถานการณ์การแพร่ระบาดของไวรัสโคโรนา 2019 โดยรัฐวิสาหกิจที่นําส่งรายได้แผ่นดินสะสมสูงสุด 10 อันดับแรก ณ สิ้นเดือนมิถุนายน 2563 ได้แก่
หน่วย : ล้านบาท
ลําดับที่ รัฐวิสาหกิจ   เงินนําส่งรายได้แผ่นดิน
1 สํานักงานสลากกินแบ่งรัฐบาล  34,304
2 บริษัท ปตท. จํากัด (มหาชน)  29,198
3 การไฟฟ้าฝ่ายผลิตแห่งประเทศไทย  28,619
4 ธนาคารออมสิน    18,000
5 บริษัท ท่าอากาศยานไทย จํากัด (มหาชน)  10,500
6 ธนาคารอาคารสงเคราะห์   5,922
7 การไฟฟ้าส่วนภูมิภาค    5,733
8 การท่าเรือแห่งประเทศไทย   4,020
9 บริษัท กสท โทรคมนาคม จํากัด (มหาชน) 3,891
10 การทางพิเศษแห่งประเทศไทย   3,839
11 อื่นๆ    12,448
รวม    156,474
หมายเหตุ : ข้อมูลเงินนําส่งรายได้แผ่นดินของรัฐวิสาหกิจที่กระทรวงการคลัง โดย สคร. จัดเก็บ ซึ่งไม่รวมเงินนําส่งรัฐประเภทอื่น เช่น ภาษีหรือค่าธรรมเนียมอื่นๆ
สํานักงานคณะกรรมการนโยบายรัฐวิสาหกิจ สํานักนโยบายและแผนรัฐวิสาหกิจ
โทร. 0 2298 5880 - 7 ต่อ 3157
รัฐบาลไทย-ข่าวทำเนียบรัฐบาล-รมช.สาธิตแลกเปลี่ยนเรียนรู้ อสม. สร้างสุขภาพ
วันอาทิตย์ที่ 29 กันยายน 2562
รมช.สาธิตแลกเปลี่ยนเรียนรู้ อสม. สร้างสุขภาพ
รัฐมนตรีช่วยว่าการกระทรวงสาธารณสุข ลงพื้นที่พบปะ อสม. ดูสภาพการทํางานจริงของอสม. พร้อมทั้งแลกเปลี่ยนเรียนรู้ “ชุมชนสร้างสุข โดยกลไกตําบลจัดการคุณภาพชีวิต” ณ ตําบลเกษตรพัฒนา อ.บ้านแพ้ว จ.สมุทรสาคร สร้างสุขภาพ มีคุณภาพชีวิตที่ดี ลดค่าใช้จ่าย ลดการใช้บริกา
รัฐมนตรีช่วยว่าการกระทรวงสาธารณสุข ลงพื้นที่พบปะ อสม. ดูสภาพการทํางานจริงของอสม. พร้อมทั้งแลกเปลี่ยนเรียนรู้ “ชุมชนสร้างสุข โดยกลไกตําบลจัดการคุณภาพชีวิต” ณ ตําบลเกษตรพัฒนา อ.บ้านแพ้ว จ.สมุทรสาคร สร้างสุขภาพ มีคุณภาพชีวิตที่ดี ลดค่าใช้จ่าย ลดการใช้บริการที่โรงพยาบาล
วันนี้ (29 กันยายน 2562) ดร.สาธิต ปิตุเตชะรัฐมนตรีช่วยว่าการกระทรวงสาธารณสุข ให้สัมภาษณ์ภายหลังลงพื้นที่พบปะอาสาสมัครสาธารณสุขประจําหมู่บ้าน (อสม.) จังหวัดสมุทรสาคร ณ โรงเรียนวัดคลองตันราษฎร์บํารุง อ.บ้านแพ้ว จํานวน 700 คน ว่าในวันนี้ ได้มาลงพื้นที่พบปะ อสม. เห็นสภาพการทํางานจริงและ แลกเปลี่ยนเรียนรู้การทํางานของอสม.กับเครือข่ายในพื้นที่ ซึ่งพบว่าทั้งท้องถิ่น อสม. บ้าน วัด โรงเรียน วิสาหกิจชุมชน ที่เป็นกลไกตําบลจัดการสุขภาพ ได้ร่วมกันยกระดับที่ทําในมิติสุขภาพเพียงอย่างเดียว สู่มิติคุณภาพชีวิต มาร่วมกันคิด ออกแบบ ตัดสินใจ ทํางาน และมีเครือข่ายขับเคลื่อนงาน อย่างต่อเนื่อง ในการดูแลสุขภาพตนเองและช่วยเหลือในระดับชุมชน โดยมี อสม.และศูนย์สาธารณสุขมูลฐานชุมชน (ศสมช.) เป็นจุดเชื่อมรับและส่งต่อ ระหว่างสถานพยาบาลภาครัฐ ภาคเอกชนกับประชาชนซึ่งศสมช.เป็นศูนย์รวมพบปะปรึกษาหารือของอสม. ให้บริการวัดความดันโลหิต คัดกรองผู้ป่วยโรคความดันโลหิตสูง เบาหวาน เป็นศูนย์การเรียนรู้ด้านสุขภาพและอาชีพ สนับสนุนวัสดุการช่วยเหลือดูผู้สูงอายุ โดยมีรพ.สต รพ.บ้านแพ้วสาขา พชต.และพชอ.สนับสนุน เพื่อให้เกิดความสุขในพื้นที่เป็น “ชุมชนสร้างสุข: สุขกาย สุขใจ สุขเงิน” ประสบความสําเร็จ เช่น ผู้ป่วยด้วยโรคซึมเศร้ามีอาการดีขึ้น สามารถทํากิจกรรมร่วมกับคนในชุมชนและสังคมได้ ผู้ป่วยติดเตียงสามารถลุกใช้ชีวิตปกติได้ ช่วยเหลือตัวเองได้ ผู้ป่วยโรคเบาหวานสามารถปรับเปลี่ยนพฤติกรรมตนเองและควบคุมน้ําตาลได้ จากกระบวนการเรียนรู้ร่วมกัน และช่วยเหลือกัน
“กระทรวงสาธารณสุข จะพัฒนาให้ อสม.กว่า 1 ล้านคนทั่วประเทศ เป็น อสม.หมอประจําบ้าน ใช้เทคโนโลยีดิจิทัล มาช่วยในการทํางานสร้างความรอบรู้ด้านสุขภาพให้ประชาชนทํางานร่วมกับท้องถิ่นและภาคีเครือข่ายในชุมชน เพื่อให้ประชาชนหันมาดูแลตนเอง ออกกําลังกายอย่างเหมาะสม กินอาหารที่มีประโยชน์ จะช่วยลดการเจ็บป่วย ลดค่าใช้จ่าย ลดการไปโรงพยาบาล ลดความแออัด และแก้ไขความเหลื่อมล้ําได้” ดร.สาธิตกล่าว
ทั้งนี้ ขณะนี้ ทั่วประเทศมีตําบลจัดการคุณภาพชีวิตแล้ว 7,255 ตําบล มีพื้นที่ต้นแบบชุมชนสร้างสุขโดยกลไกตําบลจัดการคุณภาพชีวิต 152 แห่ง
************************************* 29 กันยายน 2562
รัฐบาลไทย-ข่าวทำเนียบรัฐบาล-รมว.พม. ย้ำตรวจสอบการจ่ายเงินสงเคราะห์ฯ ไม่ได้มีความล่าช้า แต่เพื่อความเป็นธรรมกับทุกฝ่าย
วันพุธที่ 21 กุมภาพันธ์ 2561
รมว.พม. ย้ําตรวจสอบการจ่ายเงินสงเคราะห์ฯ ไม่ได้มีความล่าช้า แต่เพื่อความเป็นธรรมกับทุกฝ่าย
รมว.พม. ย้ําตรวจสอบการจ่ายเงินสงเคราะห์ฯ ไม่ได้มีความล่าช้า แต่เพื่อความเป็นธรรมกับทุกฝ่าย
วันนี้ (21 ก.พ. 61) เวลา 08.30 น.พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมศูนย์ปฏิบัติการกระทรวงการพัฒนาสังคมและ ความมั่นคงของมนุษย์ (ศปก.พม.) ครั้งที่ 38/2561 เพื่อรับทราบปัญหาทางสังคมที่เกิดขึ้นในแต่ละวัน และร่วมหา แนวทางการป้องกันและแก้ไขปัญหาดังกล่าว โดยมีคณะผู้บริหารและผู้แทนจากหน่วยงานเข้าร่วมการประชุม ณ ห้องประชุม ชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
จากกรณีมีการร้องเรียนถึงการปลอมลายมือชาวบ้าน เพื่อเซ็นรับเงินสงเคราะห์ผู้มีรายได้น้อยและผู้ไร้ที่พึ่งของศูนย์คุ้มครองคนไร้ที่พึ่งในหลายจังหวัด ซึ่งขณะนี้คณะกรรมการป้องกันและปราบปรามการทุจริตในภาครัฐ (ป.ป.ท.) ได้ลงพื้นที่เพื่อตรวจสอบข้อเท็จจริงเกี่ยวกับการดําเนินงานของศูนย์คุ้มครองคนไร้ที่พึ่งจังหวัดต่างๆ อีกทั้ง พลเอก ประยุทธ์ จันทร์โอชา นายกรัฐมนตรี ได้สั่งการว่าต้องลงโทษทุกคนหากพบหลักฐานว่ากระทําความผิดและคนที่ปล่อยปละละเลยให้ทุจริตต้องถูกลงโทษทางวินัย ซึ่งขณะนี้ เรื่องดังกล่าวมีความคืบหน้าไปมาก ทั้งนี้ กระทรวงการพัฒนาสังคมและความมั่นคงของมนุษย์ (พม.) ขอยืนยันว่า ไม่ได้นิ่งเฉยแต่อย่างใด และไม่ได้มีความล่าช้า แต่เพื่อให้เกิดความเป็นธรรมกับทุกฝ่าย จึงต้องมีการลงพื้นที่ตรวจสอบข้อเท็จจริง โดยกรมพัฒนาสังคมและสวัสดิการ (พส.) ได้ดําเนินการสอบสวนคู่ขนานกันไปกับทางสํานักงานป้องกันและปราบปรามการทุจริตในภาครัฐ (ป.ป.ท.) และคณะกรรมการการตรวจเงินแผ่นดิน (สตง.) รวมถึงการสนับสนุนข้อมูลที่เกี่ยวข้องกับทุกหน่วยงาน โดยดําเนินการ อย่างจริงจัง ด้วยการลงพื้นที่ตรวจสอบแบบเจาะลึกว่า มีการทําเป็นกระบวนการหรือไม่ หากพบว่าพื้นที่ใดมีมูล จะให้ย้ายเจ้าหน้าที่ไปช่วยราชการก่อน สําหรับจังหวัดขอนแก่นและเชียงใหม่ได้สั่งย้ายผู้อํานวยการศูนย์คุ้มครอง คนไร้ที่พึ่งและเจ้าหน้าที่ที่เกี่ยวข้องเรียบร้อยแล้ว และผลตรวจสอบจะแล้วเสร็จไม่เกิน 1 เดือน
อย่างไรก็ตาม ขอให้กําลังใจและสนับสนุนเจ้าหน้าที่ทุกคนที่ทําความดีอยู่แล้ว ซึ่งปฏิบัติงานด้วยความซื่อสัตย์สุจริต สําหรับเจ้าหน้าที่ที่กระทําผิด จะได้รับการลงโทษตามระเบียบราชการต่อไป นอกจากนี้ หากมีเรื่องการแอบอ้างชื่อนายกรัฐมนตรี รองนายกรัฐมนตรี หรือรัฐมนตรีต่างๆ เพื่อขอรับผลประโยชน์จากประชาชน ขอเน้นย้ําว่า ต้องไม่มีการแอบอ้างในลักษณะดังกล่าว ทั้งนี้ ขอให้ทุกคนปฏิบัติงานเพื่อประชาชนอย่างแท้จริง โดยไม่มีการเรียกรับผลประโยชน์แต่อย่างใด
รัฐบาลไทย-ข่าวทำเนียบรัฐบาล-ปลัดกระทรวงดิจิทัลฯ บรรยายพิเศษ หัวข้อ “Digital Technology ของประเทศไทย
วันพุธที่ 20 กุมภาพันธ์ 2562
ปลัดกระทรวงดิจิทัลฯ บรรยายพิเศษ หัวข้อ “Digital Technology ของประเทศไทย
ปลัดกระทรวงดิจิทัลฯ
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม ร่วมเป็นวิทยากรพิเศษ หัวข้อ “Digital Technology ของประเทศไทย” ในงานสัมมนา Power Digital Solution Roadmap ซึ่งเป็นส่วนหนึ่งของสายงานรองผู้ว่าการผลิตไฟฟ้า การไฟฟ้าฝ่ายผลิตแห่งประเทศไทย (กฟผ.) เมื่อวันที่ 18 กุมภาพันธ์ 2562 ณ ห้องประชุมเกษม จาติกวณิช 1 ชั้น 9 อาคาร ต.040 สํานักงานใหญ่ กฟผ. จังหวัดนนทบุรี ทั้งนี้ เพื่อนําเทคโนโลยีดิจิทัลมาประยุกต์ใช้ในการปรับเปลี่ยนกระบวนการทํางาน สร้างสรรค์นวัตกรรม และจัดทําแผนที่นําทางในการพัฒนาดิจิทัลของสายงานรองผู้ว่าการผลิตไฟฟ้า และจัดเตรียมความพร้อมบุคลากร โครงสร้างพื้นฐาน ให้สอดคล้องแนวทางการพัฒนาดิจิทัลเพื่อเศรษฐกิจและสังคมของประเทศไทย
***********************